Ndoa yatibuka
Language: Swahili | Genre: Creative_writing

NDOA YATIBUKA 

Kime alikuwa amejiandaa kuingia katika awamu nyingine kabisa ya maisha. Alisubiri kubadilisha majina yake, alikuwa kachoshwa mno kuitwa Mhum, Kapera, Kinukamito, Hanithi na Machagu. Baadhi ya majina hayo hayakuelezea hali halisi aliyokuwemo, ila ni kwa sababu ya kukosa heshima miongoni mwa baadhi ya wanajamii kutokana na hali iliyomzingira. Chambilecho wahenga upweke ni uvundo. 

Wazee wa kwao na wahenga waliwasili nyumbani mwa Bwana Kimo. Walileta ujumbe wa kuthibitisha posa na ndoa kati ya Kime na Kimada. Kime alisubiri kwa hamu na ghamu ujumbe kutoka kwa washanga wake kama mama mjamzito asubirivyo wakati wa zingizi. Waama, jambo usilolijua ni kama usiku wa kiza. Kulingana na mkataba wa awali, ilikuwa imeafikiwa kuwa ndoa au akidi kati ya wawili hawa ingefanyika ndani ya majuma mawili yajayo. 

Wazee waliketi kitako huku kila mmoja akiwa na uso ulioashiria zaidi ya yaliyosubiriwa. Mzee Kidemo alifungua mdomo kama ilivyo kawaida yake huku wengino wakitulia tuama na kumpa fursa Kidamo kupasua mbarika. Alianza Kidomo kwendako mena hurudi mema ila leo hii huenda msemo huu haukuwa upande wetu. Moyo ulianza kumpapa, Kime alijikaza kiume , mume ni mume ingawa gumegume na sifa za mtume.  

"Mara ya kwanza tulipoenda kwa mzee Mkali kuuliza mkono wa ndoa tulipokelewa kwa taadhima na wakati huo mkewa, Bi Kilahi, hakuwa. Mambo yalitengenea wazee tukaongea kama waswahili wanaojuana kwa vilemba mkataba ukaafikiwa tukiachana kwa amani hata tukiwa tumekwisha afikiana siku ya kufunga ndoa. Hapo, Kime alikodoa macho pima zaidi na moyo ukampapa hata nusura uondoke kifuani ukapumzike! 

Leo tumempata Bi Mlahi na mambo yakaenda shoro, kumbe palipo na wazee hapaharibiki neno hadi wanawake waingilie kati! Bi Mlahi amekuja na masharti yake mapya na hali ilivyo amemzidi mumewe nguvu. Mosi amesema harusi ya bintiye sharti iwe ya kifahari na vyakula viagizwe kutoka nje ya nchi, kiwango cha mahari kiwe maradufu ya kile tulichokubaliana awali. Binti yake hawezi ozwa wala kuishi na mwanamume ambaye hajaenda shuleni kama wewe maana mtazaa watoto mbumbumbu mzungu wa reli, aidha mbele wala nyuma maskini wa sina sinani nikiulizwa siungami. Hayo yasitoshe, anamtaka mwanamume mwenye miraba minne na wala si gofu na nyundo kama wewe! 

Hatukutaka kuendelea kumpa masikio yetu tulikata kauli ya kuondoka bila ya kuaga tulipoona mzee mwenzetu hana uwezo juu ya mkewe, hatukutaka kumwagiwa mkojo wa maneno yanayoshusha hadhi ya mwanamume mwenzetu maskioni, tulihiari kuondoka na ndo maana tuko hapa kukupa nususi ya mambo." 

Kime katika mawazo yake alifikia mwisho wa kuwaza, alikuwa amemaliza kuwaza sasa anawazua. Alianza kujidharau maana kati ya haya yote hakuna hata moja ambalo angelitimiza kwa sasa, alisononeka, akawa anajiuliza kilichomleta duniani, kama ni kutosoma haikuwa kupenda kwake, ni ulitima uliovuruga nasaba yake naye akawa yatima baada ya wazazi wake kufa kutokana na hali isiyoeleweka. Ni mapenzi hayana adabu. Mapenzi ni kama mgomba usiomea changarewani, ndoa sasa ikawa imeingia doa.